Βιεϊρίνια

Ο **Αντελίνο Αντρέ Βιέιρα ντε Φρέιτας** (*Adelino André Vieira de Freitas*, 24 Ιανουαρίου 1986), γνωστός ως **Βιεϊρίνια**, είναι Πορτογάλος πρώην επαγγελματίας ποδοσφαιριστής που αγωνιζόταν είτε ως ακραίος επιθετικός είτε ως πλάγιος αμυντικός. Σήμερα αποτελεί στέλεχος του ΠΑΟΚ, έχοντας αναλάβει ρόλο ποδοσφαιρικού συμβούλου του Ιβάν Σαββίδη.

## Καριέρα

### Στην Πορτογαλία
Ο Βιεϊρίνια γεννήθηκε στην πόλη Γκιμαράες στην Πορτογαλία. Ξεκίνησε την καριέρα του από την ποδοσφαιρική ακαδημία της Τορκατένσε το 1995. Γρήγορα το ταλέντο του αναγνωρίστηκε από τους ανθρώπους της Βιτόρια Γκιμαράες που τον ενέταξαν στα εφηβικά τμήματα της ομάδας. Αργότερα, εντάχθηκε στην ομάδα της Πόρτο και δόθηκε για ένα εξάμηνο δανεισμό στην ομάδα της Β΄ κατηγορίας, Πόρτο Β. 

Ο Βιεϊρίνια εντάχθηκε στην πρώτη ομάδα της Πόρτο την περίοδο 2005-06 υπογράφοντας τετραετές επαγγελματικό συμβόλαιο. Έπαιξε το πρώτο του παιχνίδι με την Πόρτο για το Σούπερ Καπ Πορτογαλίας, στις 11 Αυγούστου 2007 σκοράροντας στο 3-0 εναντίον της Βιτόρια Σετούμπαλ, το τελευταίο γκολ, στο 89' λεπτό του αγώνα. Δεν χρησιμοποιήθηκε πολύ όμως από την ομάδα που τον παραχώρησε δανεικό στην ομάδα της Μάρκο, το 2006 και στην Λεϊσόες τη σεζόν 2007-08.

### Στην Ελλάδα και στην Γερμανία

Την επόμενη σεζόν (2008-09), δόθηκε δανεικός στον ΠΑΟΚ, μιας και είχε κινήσει το ενδιαφέρον του Πορτογάλου προπονητή, Φερνάντο Σάντος. Στην αρχή της σεζόν ο Βιεϊρίνια τραυματίστηκε στο τοπικό ντέρμπι με τον Άρη και έμεινε εκτός έως τον Ιανουάριο του 2009. Στα τέλη Ιουνίου του 2009, οι καλές εμφανίσεις του Βιεϊρίνια, ώθησαν τον ΠΑΟΚ να έρθει σε συμφωνία με την Πόρτο για να αποκτήσει τον ποδοσφαιριστή που επιθυμούσε να συνεχίσει να παίζει στην ομάδα του Θεσσαλονίκης. 

Μέχρι τον Δεκέμβριο του 2009, ο Βιεϊρίνια συνέχισε τις καλές εμφανίσεις και επέκτεινε το συμβόλαιο του με τον ΠΑΟΚ έως το 2013, με αυξημένες αποδοχές και ρήτρα εξαγοράς στα 15.000.000 ευρώ. Στις 3 Ιανουαρίου 2012 ανακοινώθηκε επίσημα η μεταγραφή του στην Βόλφσμπουργκ με 4 εκατομμύρια €.  Έπειτα από πέντε πετυχημένα χρόνια στην ομάδα της Γερμανίας, όπου μεταξύ άλλων, κέρδισε το κύπελλο και το Σούπερ Καπ, και συγκεκριμένα στις 31 Αυγούστου του 2017, ο Βιερίνια υπέγραψε ξανά στον ΠΑΟΚ για 3 χρόνια, με απολαβές 1,5 εκατομμύριο τον χρόνο. Η μεταγραφή του έφερε στα ταμεία της Βόλφσμπουργκ 1 εκατομμύριο ευρώ.

Την πρώτη του χρονιά μετά την επιστροφή του στον ΠΑΟΚ, πήρε φανέλα βασικού, αλλά και το περιβραχιόνιο του αρχηγού, ωστόσο η θέση στην οποία καθιερώθηκε ήταν αυτή του αριστερού μπακ, μετά και την αποπομπή από την ομάδα του Μαρίν Λέοβατς. Οι εμφανίσεις του ήταν άκρως θετικές ενώ σημείωσε συνολικά σε όλες τις διοργανώσεις 2 γκολ και πρόσφερε 7 ασίστ. Στο φινάλε της σεζόν στέφθηκε Κυπελλούχος Ελλάδας, για πρώτη φορά με την φανέλα του ΠΑΟΚ στις δύο θητείες του με την ομάδα. Στον τελικό, η ομάδα της Θεσσαλονίκης αντιμετώπισε την ΑΕΚ και την κέρδισε με σκορ 2-0. Ο ίδιος πέτυχε το πρώτο γκολ της ομάδας του, με απευθείας εκτέλεση φάουλ, ενώ αντικαταστάθηκε στο 82' από τον έτερο αρχηγό του ΠΑΟΚ, τον Στέλιο Μαλεζά. Με το τέλος της αναμέτρησης ανακηρύχθηκε MVP του τελικού. 

Την νέα χρονιά, ήταν ξανά ο βασικός παίκτης του αριστερού άκρου της άμυνας του ΠΑΟΚ και αποτέλεσε έναν από τους κυριότερους παράγοντες της ομάδος για την κατάκτηση του πρωταθλήματος, αλλά και του κυπέλλου, κάνοντας το νταμπλ. Σε όλη την χρονιά, αγωνίστηκε συνολικά σε 37 αγώνες πετυχαίνοντας 6 γκολ και μοιράζοντας 4 ασίστ. Από τα γκολ που πέτυχε, ξεχωρίζουν αυτά κόντρα στον Ο.Σ.Φ.Π, στο γήπεδο της Τούμπας, με το οποίο ο ΠΑΟΚ άνοιξε το σκορ (τελικό αποτέλεσμα 3-1 υπέρ του Δικεφάλου), καθώς και το σπάνιας ομορφιάς γκολ που πέτυχε στην έδρα του Παναιτωλικού, ισοφαρίζοντας το σκορ σε 1-1, ματς που τελικά ο ΠΑΟΚ κέρδισε, αφού λίγα λεπτά αργότερα ο Λέο Μάτος με κεφαλιά έγραψε το τελικό 1-2 υπέρ του δικεφάλου. Στην εκτός έδρας αναμέτρηση στην Λάρισα, υπέστη ρήξη χιαστού με αποτέλεσμα να μείνει εκτός για μεγάλο χρονικό διάστημα.

Ο σοβαρός τραυματισμός του τον άφησε εκτός μέχρι και το φθινόπωρου του 2019, όπου και επέστρεψε σε κανονικούς ρυθμούς. Προς το φινάλε της σεζόν, έχασε την θέση του στην βασική ενδεκάδα, ενώ επανήλθε σε αυτήν το φθινόπωρο του 2020, όπου και την τεχνική ηγεσία του συλλόγου ανέλαβε ο Ουρουγουανός και πρώην συμπαίκτης του στην πρώτη του θητεία με τον ΠΑΟΚ, Πάμπλο Γκαρσία. Στο φινάλε της σεζόν 2020-2021, κέρδισε το Κύπελλο Ελλάδος (τρίτο με την ομάδα του ΠΑΟΚ), όπου στον τελικό της 22 Μαΐου, ο ΠΑΟΚ ήρθε αντιμέτωπος με τον ΟΣΦΠ, με τον Δικέφαλο του Βορρά να επικρατεί με σκορ 2-1. Ο Βιεϊρίνια, αγωνίστηκε για όλη την διάρκεια του αγώνα, πλαισιώνοντας τους Φερνάντο Βαρέλα και Χοσέ Άνχελ Κρέσπο, στο κέντρο της άμυνας, ενώ σημείωσε το πρώτο γκολ της ομάδας του, ευστοχώντας στο 35', σε εκτέλεση πέναλτι που κέρδισε ο κεντρικός μέσος της ομάδας, Στέφαν Σβαμπ. Τον Ιούνιο του 2022 ο ΠΑΟΚ ανανέωσε το συμβόλαιο του Βιεϊρίνια έως το καλοκαίρι του 2023.

Το καλοκαίρι του 2023 ανανέωσε το συμβόλαιό του με τον ΠΑΟΚ για έναν ακόμη χρόνο. Την σεζόν 2023-24, ο Βιεϊρίνια βοήθησε την ομάδα του να κατακτήσει το τέταρτο πρωτάθλημα της ιστορίας της, σκοράροντας το τρίτο γκολ εναντίον του Παναθηναϊκού, στην προτελευταία αγωνιστική του πρωταθλήματος, σφραγίζοντας έτσι την νίκη και οδηγώντας τον ΠΑΟΚ στην κορυφή της βαθμολογίας, που προσπέρασε την μέχρι τότε πρώτη ΑΕΚ. Με αυτό τον τίτλο ο Βιεϊρίνια, έγινε ο παίκτης του ΠΑΟΚ με τους περισσότερους κερδισμένους τίτλους στην ιστορία της ομάδας (πιάνοντας τους Φερνάντο Βαρέλα και Χοσέ Άνχελ Κρέσπο στη σχετική λίστα). 

Με την λήξη των αγωνιστικών υποχρεώσεων και έπειτα από σύντομες συζητήσεις, ανανέωσε το συμβόλαιό του με τον ΠΑΟΚ, μέχρι και το καλοκαίρι του 2025. Στις 11 Μαΐου 2025 αγωνίστηκε για τελευταία φορά ως επαγγελματίας ποδοσφαιριστής, καθώς αποφάσισε να κρεμάσει τα παπούτσια του ύστερα από μια καριέρα 23 ετών.

Από την λήξη της ποδοσφαιρικής του καριέρας, ο Βιεϊρίνια αποτελεί στέλεχος του ΠΑΟΚ, έχοντας αναλάβει ρόλο ποδοσφαιρικού συμβούλου του Ιβάν Σαββίδη.

## Διεθνής καριέρα
Ο Βιεϊρίνια έπαιξε για κάθε επίπεδο της Εθνικής Πορτογαλίας. Στο Ευρωπαϊκό πρωτάθλημα ποδοσφαίρου κάτω των 17 ετών  ανακηρύχθηκε παίκτης του τουρνουά μπροστά από τον Ισπανό Σεσκ Φάμπρεγας. Το 2016 ήταν μέλος της αποστολής της Εθνικής Πορτογαλίας που κατέκτησε το Euro στα γήπεδα της Γαλλίας, ενώ αγωνίστηκε και στα τρία ματς της φάσης των ομίλων της τελικής φάσης του Euro 2016. 

## Διακρίσεις
### Διεθνείς
**Πορτογαλία U17**
* Ευρωπαϊκό Πρωτάθλημα Ποδοσφαίρου U17 **1**: 2003

**Πορτογαλία**
* Ευρωπαϊκό Πρωτάθλημα **1**: 2016

### Με συλλόγους
**Πόρτο**
* Πρωτάθλημα Πορτογαλίας **1**: 2006-07
* Σούπερ Καπ Πορτογαλίας **2**: 2006, 2007

**Βόλφσμπουργκ**
* Κύπελλο Γερμανίας **1**: 2014-15
* Σούπερ Καπ Γερμανίας **1**: 2015-16

**ΠΑΟΚ**
* Κύπελλο Ελλάδας **3**: 2017-18, 2018-19, 2020-21
* Πρωτάθλημα Ελλάδας **2**: 2018-2019, 2023-2024

### Ατομικοί
* Πρωτάθλημα Ελλάδας: Καλύτερος ξένος παίκτης της σεζόν (MVP) 2010-2011, 2018-2019
* Κύπελλο Ελλάδας: MVP τελικού 2017-2018
* Πρωτάθλημα Ελλάδας: Καλύτερη ομάδα της χρονιάς: (2018-2019)

### Τάγμα
*  Τάγμα του Μέριτ (2016)
## Πηγές
    
Αντελίνο Αντρέ&paiktisid=4811 Τα στατιστικά του Βιεϊρίνια στο insports.gr

## Παραπομπές



Κατηγορία:Μέσοι ποδοσφαιριστές
Κατηγορία:Πορτογάλοι ποδοσφαιριστές
Κατηγορία:Ποδοσφαιριστές ΦΚ Πόρτο
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές ΦφΛ Βόλφσμπουργκ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Λεϊσόες ΣΚ
Κατηγορία:Ποδοσφαιριστές Εθνικής Πορτογαλίας
Κατηγορία:Ποδοσφαιριστές Εθνικής Πορτογαλίας Κ17
Κατηγορία:Ποδοσφαιριστές Εθνικής Πορτογαλίας Κ16
Κατηγορία:Ποδοσφαιριστές ολυμπιακής ομάδας Πορτογαλίας
Κατηγορία:Ποδοσφαιριστές ΦΚ Μάρκο
Κατηγορία:Ποδοσφαιριστές Εθνικής Πορτογαλίας Κ20
Κατηγορία:Ποδοσφαιριστές Εθνικής Πορτογαλίας Κ19
Κατηγορία:Ποδοσφαιριστές Εθνικής Πορτογαλίας Κ21
Κατηγορία:Ποδοσφαιριστές ΦΚ Πόρτο Β
Κατηγορία:Ποδοσφαιριστές Σεγκούντα Λίγκα
Κατηγορία:Ξένοι ποδοσφαιριστές στην Ελλάδα
Κατηγορία:Πορτογάλοι ποδοσφαιριστές στο εξωτερικό
Κατηγορία:Ξένοι ποδοσφαιριστές στη Γερμανία
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου